
PRAVILA O PRILAGAJANJU ŠOLSKIH OBVEZNOSTI OSNOVNE ŠOLE KOSEZE


I. SPLOŠNE DOLOČBE
1. člen
Ta pravilnik ureja postopek za pridobitev statusa in način prilagajanja šolskih obveznosti v OŠ Koseze, Ledarska ulica 23, 1000 Ljubljana,  za učence, ki so perspektivni ali vrhunski športniki, registrirani pri nacionalni panožni športni zvezi oziroma so perspektivni ali vrhunski mladi umetniki.

II. POSTOPEK ZA PRIDOBITEV STATUSA
2. člen
Pogoji za pridobitev statusa
Status učenca perspektivnega športnika lahko pridobi učenec, ki je star najmanj 12 let in je registriran pri nacionalni panožni športni zvezi ter tekmuje v uradnih tekmovalnih sistemih nacionalnih panožnih zvez. Status učenca perspektivnega mladega umetnika lahko pridobi učenec, ki se udeležuje državnih tekmovanj s področja umetnosti.
Status učenca vrhunskega športnika lahko pridobi učenec, ki je star najmanj 14 let in ki doseže vrhunski športni dosežek mednarodne vrednosti.  Status učenca vrhunskega mladega umetnika lahko pridobi učenec, ki dosega najvišja mesta oziroma nagrade na državnih  tekmovanjih s področja umetnosti.
Pri odločanju o dodelitvi statusa športnika se upošteva predvsem obseg trenažnih obveznosti, priprav na tekmovanja in tekmovanj, ki se lahko bistveno razlikujejo pri posameznih športnih panogah. Prilagoditve bodo deležni tisti športniki, ki izkazano ne morejo sproti opravljati šolskih obveznosti zaradi daljših odsotnosti od pouka ali obsežnega trenažnega procesa v obdbju priprav na tekmovanja.

Status pridobi učenec, za katerega razrednik oziroma oddelčni učiteljski zbor meni, da spoštuje Pravila šolskega reda in ima primeren odnos do učencev in delavcev šole. 
Status pridobi učenec/-ka, če izpolnjuje naslednje pogoje: 
· ima primeren odnos do dela pri vseh šolskih dejavnostih, 
· je brez negativnih ocen ob koncu ocenjevalnih obdobij, 
· je brez neopravičenih izostankov od pouka, 
· se udeležuje šolskih tekmovanj,
· je brez izrečenega vzgojnega ukrepa ali vzgojnega opomina, 
· spoštuje Pravila šolskega reda in Vzgojni načrt šole. 


3. člen
Vložitev vloge
Predlog za dodelitev statusa iz 2. člena tega pravilnika pisno podajo starši ali skrbnik učenca. Predlog za dodelitev statusa z dokazili o izpolnjevanju pogojev se odda v tajništvo šole najkasneje do 15. septembra tekočega šolskega leta. Vloge, ki niso bile vložene pravočasno, se obravnavajo po 15. januarju v tekočem šolskem letu.


Za status perspektivnega športnika učenec potrebuje:
· potrdilo, da je učenec registriran pri nacionalni panožni športni zvezi in tekmuje v uradnih tekmovalnih sistemih nacionalnih panožnih zvez,
· dosežene rezultate,
· urnik tedenske obremenitve v športni panogi,
· potrdilo kluba in trenerja, da aktivno tekmuje,
· potrditev predloženih tekmovalnih rezultatov,
· tekmovalni načrt, ki ga izpolni trener.

Za status vrhunskega športnika učenec potrebuje:
· potrdilo, da je učenec dosegel vrhunski športni dosežek mednarodne vrednosti in tekmuje v uradnih tekmovalnih sistemih nacionalnih panožnih zvez,
· dosežene rezultate,
· urnik tedenske obremenitve v športni panogi,
· potrdilo kluba in trenerja, da aktivno tekmuje,
· potrditev predloženih tekmovalnih rezultatov,
· tekmovalni načrt, ki ga izpolni trener,
· potrdilo o kategorizaciji OKS.

Za status perspektivnega mladega umetnika učenec potrebuje:
· potrdilo, da se učenec udeležuje državnih tekmovanj s področja umetnosti,
· potrdilo o vzporednem izobraževanju oz. drugem izobraževalnem programu skupaj s tedenskim obsegom dejavnosti. 

Za status vrhunskega mladega umetnika učenec potrebuje:
· potrdilo, da je učenec dosegel najvišja mesta oziroma nagrade na državnih tekmovanjih s področja umetnosti,
· potrdilo o vzporednem izobraževanju oz. drugem izobraževalnem programu skupaj s tedenskim obsegom dejavnosti. 

4. člen
Dodelitev statusa
Status dodeli šola, na kateri je učenec vpisan, po postopku, določenem s temi pravili, če so izpolnjeni vsi pogoji za dodelitev statusa iz 2. člena tega pravilnika.

O dodelitvi statusa odloči ravnateljica s sklepom na podlagi predloga komisije. Pred odločitvijo si pridobi mnenje razrednika v prvem izobraževalnem obdobju in mnenje oddelčnega učiteljskega zbora v drugem in tretjem izobraževalnem obdobju. 
Postopek dodelitve statusa vodi komisija za dodelitev statusov. Komisija predlaga podelitev statusa na podlagi pisne vloge in dokazil. Komisija lahko ugotavlja resničnost dokazil ali sama zbere še dodatna mnenja. 

Status začne veljati z dnem, ko je vodstvu šole vrnjena podpisana pogodba.





III. PRILAGAJANJE OBVEZNOSTI

5. člen
Pravice in obveznosti oziroma prilagoditve šolskih obveznosti učencu športniku določi ravnateljica s sklepom o dodelitvi statusa. 
O prilagoditvah obveznosti učenca, ki se vzporedno izobražuje, se šola in starši učenca pisno dogovorijo. 

6. člen
S sklepom o dodelitvi statusa in pisnim dogovorom o prilagajanju šolskih obveznosti se določijo medsebojne pravice in obveznosti, povezane s statusom, v skladu s tem pravilnikom in drugimi predpisi. 
Učencu s statusom se prilagodi ocenjevanje in po potrebi odobri dodatne proste dni za potrebe treningov, priprav in tekmovanj. 
Učencu s statusom se šolske obveznosti praviloma prilagodijo tako, da jih opravi v posameznem ocenjevalnem obdobju. Ocenjen mora biti vsako ocenjevalno obdobje v skladu s Pravilnikom o preverjanju in ocenjevanju znanja v osnovni šoli. 

Obveznosti za uresničevanje pravic 
7. člen
Učenec s statusom perspektivnega ali vrhunskega športnika oz. umetnika lahko izjemoma izostane od rednega pouka in drugih šolskih dejavnosti zaradi treninga ali vadbe, če ta poteka istočasno kot pouk oz. šolske dejavnosti v skladu s predhodnim dogovorom z razrednikom oz. ravnateljico ali s priloženim programom treningov oziroma tekmovanj, ki ga pripravi klub/ustanova (če učenec izostaja od pouka večkrat na teden ob določenih dnevih ali bo odsoten od pouka več̌ dni). Program je priložen v vlogi za pridobitev statusa in je naložen v e-zbornici v pogled vsem učiteljem. 

Starši so dolžni opravičiti izostanek od pouka razredniku najkasneje v 5 delovnih dneh s pisnim opravičilom ali pa se osebno dogovorijo o izostankih od pouka ob določenih dnevih in urah, če trening poteka istočasno kot pouk. 

Vsako izredno odsotnost od pouka morajo starši pisno najaviti razredniku in priložiti potrdilo kluba, društva ali nacionalne panožne zveze, iz katerega mora biti razviden razlog trajanja načrtovane odsotnosti. 
Odsotnost od pouka nad 5 dni odobri ravnateljica na prošnjo staršev in kluba/ustanove. 

Načini in roki za ocenjevanje znanja  
· Kljub statusu se lahko znanje učenca ustno ali pisno preverja (brez ocenjevanja). 
· Za napovedano pisno ocenjevanje znanja se učencu s statusom opravičilo ne upošteva. 
· Učenec se z učiteljem dogovori, kdaj bo ustno odgovarjal obravnavano učno snov. 

· Obiskovanje pouka in drugih dejavnosti 
· Če učenec ne pristopi k ocenjevanju iz neutemeljenih razlogov, učitelj učenca oceni, ko je prvo uro po izostanku prisoten pri pouku. Učitelj v e-redovalnici označi, da učenec ni pristopil k prvemu dogovorjenemu ocenjevanju z NPS. 
· Učenec mora dobiti oceno najkasneje 10 delovnih dni pred konferenco. Po tem času ga lahko učitelj nenapovedano vpraša pri rednih urah pouka. 
· Zaradi daljše odsotnosti ali zaradi večjega števila treningov, vadb, nastopov in tekmovanj, ki učencu ne dovoljujejo redne priprave na pouk, se lahko učenec z učitelji dogovori za datum naknadnega pisnega ocenjevanja znanja. 
· Na pisno prošnjo staršev in z utemeljeno obrazložitvijo kluba/ustanove, ki pojasni učenčevo športno/kulturno udejstvovanje, ki je onemogočalo njegovo opravljanje šolskih in ocenjevalnih obveznosti, lahko učenec s statusom vrhunskega športnika ali vrhunskega mladega umetnika ob zaključku pouka opravlja predmetni izpit, če zaradi obremenitev v celem letu ni bil ocenjen oziroma je bilo ocenjevanje iz kakršnihkoli razlogov nemogoče. 

Obveznosti za uresničevanje pravic udeležencev 
Učenci in osebe, ki so vezane na status učenca, morajo izpolnjevati določene obveznosti. 

a) Obveznosti učenca: 
· spoštuje Pravila šolskega reda Osnovne šole Koseze, 
· ravna se po pravilih v pisnem dogovoru, 
· vestno opravlja svoje šolske obveznosti, vključno z domačimi nalogami, 
· vse izostanke od pouka mora vnaprej napovedati (vsaj 3 dni prej), 
· v primeru odsotnosti ali povečanega obsega treningov, vadb, tekmovanj in nastopov, ki mu ne dovoljujejo redne priprave na pouk, se mora z učitelji dogovoriti za ustno ali pisno preverjanje in ocenjevanje znanja, 
· upošteva dogovorjeni načrt glede ocenjevanj, 
· v primeru daljše odsotnosti se učenec sam pozanima, katera učna snov se obravnava v času njegove odsotnosti, 
· v primeru slabšega znanja pri določenem predmetu se mora, na predlog učitelja, redno udeleževati dopolnilnega pouka, 
· zastopa šolo na šolskih tekmovanjih in prireditvah,
· sporoči vse spremembe v zvezi s statusom (prekinitev treniranja/ šolanja/umetniškega udejstvovanja/ poškodba itd.).


b) Obveznosti staršev: 
· redno spremljajo uspeh in vedenje svojega otroka, 
· redno obiskujejo govorilne ure pri razredniku in posameznih učiteljih, 
· v primeru slabših ocen se morajo z učiteljem dogovoriti o načinu popravljanja in izboljšanja le teh, 
· se dogovorijo z učiteljem o načinu pomoči učencu, 
· redno in pravočasno opravičijo izostanke oziroma pred izostankom pridobijo odobritev razrednika oziroma ravnatelja, 
· vsako izredno odsotnost od pouka morajo starši pisno najaviti razredniku in priložiti 
potrdilo kluba, društva ali nacionalne panožne zveze, iz katerega mora biti razviden razlog in trajanje načrtovane odsotnosti. 

c) Obveznosti razrednika: 
· v šolski dokumentaciji primerno označi učence, ki jim je bil status dodeljen, jim preneha, miruje ali jim je odvzet, 
· obvešča ravnateljico in razredni učiteljski zbor na timskih/ocenjevalnih konferencah ali na sestankih razrednega učiteljskega zbora ter starše o vseh kršitvah v zvezi s statusom (pisno obvestilo), 
· razrednemu učiteljskemu zboru in ravnateljici na timskih/ocenjevalnih konferencah ali na sestankih razrednega učiteljskega zbora posreduje mnenja in predloge za mirovanje, prenehanje ali odvzem statusa (pisno mnenje). 

d) Obveznosti učiteljev: 
· v primeru slabšega znanja vključijo učenca v dopolnilni pouk, 
· v primeru napovedane odsotnosti učenca ali zaradi večjega števila treningov, vadb, nastopov in tekmovanj se z učencem dogovorijo o času naknadnega opravljanja pisnega in ustnega ocenjevanja znanja, 
· usmerjajo učenca k nadaljnjemu delu ter ga navajajo na samostojno delo doma, 
· učencu po potrebi omogočijo individualni dogovor o delu oz. dodatno posvetovanje.

e) Obveznosti ravnatelja: 
· v zvezi s statusom učenca in prilagoditvami šolskih obveznosti pravočasno in celovito izvaja pooblastila v skladu s predpisi in temi pravili.


8. člen
Sklep o dodelitvi statusa začne veljati, ko je izročen staršem učenca. 
Dogovor o prilagajanju šolskih obveznosti se sklene v osmih dneh po pridobitvi statusa.  Status začne veljati z dnem, ko je vodstvu šole vrnjena podpisana pogodba.


IV. PRENEHANJE IN MIROVANJE STATUSA
9. člen

Odvzem statusa
Učencu se trajno oziroma začasno odvzame status:
· če po svoji krivdi ne izpolnjuje obveznosti iz dogovora med šolo in starši
· na zahtevo oziroma željo njegovih staršev, 
· če ne izpolnjuje obveznosti iz 2. člena tega pravilnika, 
·  če poteče čas, za katerega mu je bil dodeljen, 
· če ni več učenec šole, 
· če se preneha ukvarjati z dejavnostjo, zaradi katere mu je bil dodeljen, 
· če se mu odvzame zaradi neizpolnjevanja obveznosti.

Z odvzemom statusa učencu prenehajo vse pravice, ki so mu bile dodeljene s statusom.
O odvzemu statusa odloči ravnatelj z odločbo v 30 dneh po prejemu popolnega pisnega predloga:
· razrednika v prvem izobraževalnem obdobju,
· oddelčnega učiteljskega zbora v drugem in tretjem obdobju.
Učenec ponovno pridobi začasno odvzet status, ko opravi vse obveznosti iz dogovora oziroma v dveh mesecih ni kršitev dogovora

Mirovanje statusa
10. člen
O mirovanju statusa ravnateljica odloči v 8 dneh po prejemu popolnega pisnega predloga staršev učenca, po predhodnem mnenju:
· razrednika v prvem izobraževalnem obdobju,
· oddelčnega učiteljskega zbora v drugem in tretjem obdobju.
Med mirovanjem statusa učenec ne more uveljavljati pravic, ki so mu bile z njim dodeljene.


V. VARSTVO PRAVIC
11. člen

Zoper odločbo v zvezi s statusom je mogoča pritožba, ki jo vložijo starši učenca na šoli v 15 dneh po prejemu pisne odločbe oziroma v tridesetih dneh od vložitve predloga za dodelitev statusa, če o predlogu ni bilo odločeno s pisnim aktom (molk organa).
O pritožbi zoper odločitev ravnatelja odloča komisija za pritožbe OŠ Koseze.  Odločitev pritožbene komisije je dokončna.

VI. KONČNE DOLOČBE
Ta pravila začnejo veljati 1. 9. 2019. 


Na OŠ Koseze je učenec, ki ima status športnika oziroma umetnika, vzor ostalim učencem.

